Op Donderdagoggend, 22 Mei, is die kop van ’n bobbejaan voor die ingangshekkie na die hoof se kantoor gevind. Dié keer is die polisie ontbied om die saak te ondersoek.
Die Pos het Selamolela die afgelope week gekontak, maar hy wou weens die sensitiwiteit van die saak nie met die media praat nie en het Die Pos na die voorsitter van die skool se beheerliggaam, Jane Lechelele, verwys.
Lechelele het dieselfde aand van die voorval ’n noodvergadering met lede van die beheerliggaam en Selamolela, aangevra. Daar is glo ooreengekom om ’n brief aan die plaaslike kringbestuurder van onderwys, Nick Maluleka, te rig sodat daar opgetree kan word en leiding aan die skool se beheerraad verleen kan word oor hoe om hierdie situasie te hanteer. Volgens Lechelele het so iets nog nooit voorheen by die skool gebeur nie. Sy sê dat indien daar ontevredenheid met die bestuur van die skool is, hulle met ’n oplossing vorendag sal moet kom om die probleem aan te spreek.
Die Pos het ná die gebeure by die skool met ’n groepie van Susan Strijdom se leerders gesels om vas te stel hoe hulle daardeur geraak is. ’n Paar van die leerders het gesê dat hulle nie in “hierdie soort ding” glo nie, maar dit was duidelik dat die meeste van die leerders met wie Die Pos gesels het, diep ontsteld was oor wat by die skool gebeur het. Een van die senior seuns het so ver gegaan as om te sê dat hy “baie bang” is en dat hy dink dié “dreigement” is teen die hoof self gerig.